URDHËR
Nr. 263, datë 22.6.2021

PËR NJË NDRYSHIM NË URDHRIN NR. 44, DATË 26.1.2021, “PËR MIRATIMIN E KONTRATËS TIP PËR USHTRIMIN E AKTIVITETIT TË PESHKIMIT DHE AKUAKULTURËS NDËRMJET MINISTRISË SË BUJQËSISË DHE ZHVILLIMIT RURAL DHE SUBJEKTIT FITUES TË PROCEDURËS SË KONKURRIMIT PUBLIK”

Në mbështetje të pikës 4, të nenit 102, të Kushtetutës dhe të pikës 16, të vendimit të Këshillit të Ministrave nr. 712, datë 31.7.2013, “Për përcaktimin e procedurave të konkurrimit publik për të drejtën e peshkimit në ujërat e brendshme, format e tjera të peshkimit në det, pa përdorimin e mjeteve lundruese dhe zhvillimin e akuakulturës në sipërfaqe publike tokësore dhe ujore”, të ndryshuar,

URDHËROJ:

1. Kontrata tip bashkëlidhur urdhrit nr. 44, datë 26.1.2021, zëvendësohet me kontratën tip, sipas modelit bashkëlidhur këtij urdhri.
2. Për zbatimin e këtij urdhri ngarkohen Drejtoria e Politikave dhe Programeve të Peshkimit dhe Akuakulturës dhe Drejtoria e Shërbimeve të Peshkimit dhe Akuakulturës.
Ky urdhër hyn në fuqi pas botimit në Fletoren Zyrtare. 

MINISTËR I BUJQËSISË 
DHE ZHVILLIMIT RURAL
Milva Ekonomi

KONTRATË TIP
PËR TË DREJTËN E PESHKIMIT NË UJËRAT E BRENDSHME, FORMAT E TJERA TË PESHKIMIT NË DET, PA PËRDORIMIN E MJETEVE LUNDRUESE DHE PËR ZHVILLIMIN E AKUAKULTURËS NË SIPËRFAQE PUBLIKE TOKËSORE DHE UJORE

Kjo kontratë lidhet sot, në datën _____________________, midis palëve si më poshtë:
Ministrisë së Bujqësisë dhe Zhvillimit Rural (në vijim “MBZHR”), përfaqësuar nga Sekretari i Përgjithshëm _____________________, me seli: bulevardi “Dëshmorët e Kombit”, nr. 2, Tiranë,

dhe

Personit fizik/juridik (në vijim “Subjekti”) ________________________, me administrator ____________, me numër NIPTI: ______________, me adresë: __________________________, mbajtës i kartës së identitetit (ID) me nr. ____________.

Baza ligjore: Kjo kontratë lidhet në përputhje legjislacionin në fuqi të peshkimit dhe të akuakulturës në momentin e nënshkrimit të saj.
Subjekti është fitues i procedurës konkurruese zhvilluar më datë __.__.____, sipas plan-biznesit të paraqitur në lidhje me ushtrimin e aktivitetit të peshkimit dhe akuakulturës, publikuar në Buletinin e APP-së nr.__, datë __.__.____, vendimi nr. __ datë __.__._____ i MBZHR-së.
Palët kontraktuese ranë dakord të nënshkruajnë kontratën me përmbajtje, si më poshtë vijon:
Neni 1
Objekti i kontratës

Kjo kontratë ka për qëllim ____________________________________________________ (të vendoset aktiviteti; ushtrimin e së drejtës për peshkim në ujërat e brendshme/ushtrimin e së drejtës për peshkim në det pa përdorimin e mjeteve kundruese/zhvillimin e akuakulturës në sipërfaqe publike ujore dhe tokësore) nga ana e personit fizik/juridik ____________________, me administrator ____________________, në objektin ujor:
_________________________________________________________________________________________________________________________________________________________________________________________________________________________________________.

Neni 2
Kohëzgjatja e kontratës

1. Kjo kontratë lidhet për një periudhë __________________ dhe sjell efekte nga data e nënshkrimit të saj nga palët. 
2. Me përfundimin e këtij afati, kontrata konsiderohet e zgjidhur.
3. Përjashtimisht, në kontratën me objekt zhvillimin e akuakulturës, Subjekti ka të drejtë të kërkojë rinovimin e kësaj kontrate deri në 3 muaj përpara përfundimit të afatit të kontratës, vetëm nëse ka përmbushur kushtet ligjore të peshkimit dhe akuakulturës.

Neni 3
Pagesa dhe regjimi i saj

1. Subjekti do të kryejë pagesën për ushtrimin e veprimtarisë së peshkimit ose akuakulturës, në vlerën e përcaktuar, sipas legjislacionit në fuqi për taksat kombëtare, për llogari të Drejtorisë Tatimore, Tiranë (numri i llogarisë pranë Inspektoratit të Peshkimit të qarkut ______, rrethi ________). 
2. Pagesa e parë do të kryhet menjëherë, në momentin e nënshkrimit të kontratës, sipas kushteve të parashikuara në legjislacionin në fuqi për taksat kombëtare. 
3. Pagesat në vitet e tjera do të kryhen brenda tremujorit të parë të vitit në vazhdim.

Neni 4
Transferimi

1. Në rast se Subjekti, person fizik, ndërron jetë, detyrimet që rrjedhin nga kontrata u kalojnë trashëgimtarëve, pas kërkesës së tyre të MBZHR-së. 
2. Kërkesa duhet të bëhet brenda 60 ditëve nga momenti i ngjarjes. Me mbarimin e këtij afati, nëse nuk ka asnjë kërkesë nga trashëgimtarët, kontrata zgjidhet.

Neni 5
Të drejtat dhe detyrimet e MBZHR-së

1. Ministria e Bujqësisë dhe Zhvillimit Rural gëzon të drejtën ligjore të kontrollojë në çdo kohë respektimin e kushteve të kësaj kontrate nga ana e Subjektit, për:
a) fillimin e investimeve brenda afatit ligjor prej 6 muajsh; 
b) realizimin e investimeve në vite, sipas treguesve të deklaruar nga ana e tij në plan-biznesin e paraqitur si kërkues për ushtrim të aktivitetit të ripopullimit të peshkimit;
c) aktverifikimin e investimeve të dokumentuara dhe të plotësuar nga ana e investitorit dhe Subjektit që ushtron aktivitetin;
d) depozitimin rregullisht të deklarimeve statistikore pranë strukturave lokale deri më 31 mars të vitit në vazhdim;
e) respektimin e legjislacionit të peshkimit dhe të akuakulturës në objektin ujor ku do të zhvillohet aktiviteti, si dhe i procedurave të trajtimit të produktit deri në treg.
2. Ministria e Bujqësisë dhe Zhvillimit Rural i garanton Subjektit të drejtën e ___________________________________________ (të vendoset forma e aktivitetit), brenda të gjithë kuadrit ligjor që rregullon këtë aktivitet, në zonën e përcaktuar në nenin 1 të kësaj kontrate.
3. Ministria e Bujqësisë dhe Zhvillimit Rural, nëpërmjet strukturave të saj, merr masa brenda kompetencave ligjore, për të siguruar respektimin e së drejtës së ushtrimit të aktivitetit, që i është dhënë Subjektit, nëpërmjet kësaj kontrate. 

Neni 6
Të drejtat dhe detyrimet e Subjektit

1. Subjekti gëzon të drejtën e ushtrimit të së drejtës ________________________________ (të vendoset aktiviteti; ushtrimin e së drejtës për peshkim në ujërat e brendshme/ushtrimin e së drejtës për peshkim në det pa përdorimin e mjeteve kundruese/zhvillimin e akuakulturës në sipërfaqe publike ujore dhe tokësore). 
2. Të kryejë pagesën e ushtrimit të veprimtarisë së peshkimit dhe të akuakulturës, sipas parashikimeve të nenit 3 të kësaj kontrate.
3. Subjekti nuk ka të drejtë të lidhë nënkontraktime me subjekte të tjera.
4. Subjekti detyrohet të lejojë dhe të shoqërojë organin kompetent të ngarkuar për inspektim dhe vëzhguesit/monitorët e MBZHR-së, të ushtrojnë kontrolle për zbatueshmërinë e kërkesave të përcaktuara nga kjo kontratë, si dhe të kryejnë detyrat funksionale në bazë të legjislacionit në fuqi.
5. Subjekti zbaton detyrimet që rrjedhin nga kuadri ligjor në fushën e peshkimit dhe të akuakulturës, si dhe çdo dispozitë të re ligjore ose ndryshim të dispozitave ligjore ekzistuese në këtë fushë.
6. Në rast të delegimit të monitorimit të kontratës nga MBZHR-ja tek organi i pushtetit vendor, Subjekti gëzon të drejtat dhe detyrohet të zbatojë të njëjtat kushtet të parashikuara në këtë kontratë.

Neni 7
Pezullimi i kontratës si rezultat i forcës madhore

1. “Forcë madhore” do të quhet çdo rrethanë që në mënyrë të arsyeshme dhe objektive është tej parashikimit dhe kontrollit të drejtpërdrejtë apo të tërthortë të palës së cenuar, duke i shkaktuar pamundësi të plotë apo të pjesshme palës së cenuar për të përmbushur ndonjë prej detyrimeve të saj, sipas kësaj kontrate (përveç kryerjes së pagesave për ushtrimin e aktivitetit).
2. Rastet e forcës madhore përfshijnë:
a) veprimet e luftës, pushtim, terrorizmin, kryengritjet, grevat në vendin e punës, grevat e përgjithshme apo lokale;
b) rrufeja, zjarri, tërmeti, fatkeqësi të tjera natyrore;
c) çdo akt sabotimi, drejtim i keq, krim i organizuar dhe/ose aktivitete pune që imponojnë apo pengojnë zbatimin e saj.
3. Pala e cenuar përjashtohet nga përmbushja e detyrimit për aq kohë dhe në atë masë sa zgjat pamundësia objektive për të përmbushur detyrimet. 
4. Palët nuk humbasin të drejtën e zbatimit të kësaj kontrate. Për këto arsye detyrimisht përpilohet aneks-kontrata shtesë në të cilën do të përcaktohen edhe afatet e reja kohore të zbatimit të kontratës. 
5. Dokumentimi i rastit të forcës madhore pasqyrohet në procesverbal të miratuar për çdo rast dhe në prezencë të organit të ngarkuar nga ligji për inspektimin.

Neni 8
Zgjidhja e kontratës

1. MBZHR-ja ka të drejtë të zgjidhë në mënyrë të njëanshme përpara përfundimit të afatit të përcaktuar në nenin 2 të kontratës, kur Subjekti:
a) nuk ka shlyer vlerën e taksës së zhvillimit të aktivitetit të përcaktuar në nenin 3 të kësaj kontrate, brenda afateve të përcaktuara;
b) nuk e ka ushtruar të drejtën e peshkimit ose akuakulturës, pa shkaqe të arsyeshme, për një periudhë kohore mbi 6 muaj;
c) kultivon lloje, sasi peshku dhe organizmash të tjerë që nuk janë të përcaktuar në kontratën për zhvillimin e aktivitetit
d) nuk realizon brenda një viti nga çasti i nënshkrimit të kësaj kontrate, vlerën e investimit të parashikuar për vitin e parë të ushtrimit të aktivitetit sipas plan-biznesit të paraqitur për ushtrimin e aktivitetit të peshkimit ose akuakulturës;
e) nuk dorëzon të dhënat statistikore të aktivitetit të kryer, në fund të çdo viti kalendarik ose kur i kërkohet nga MBZHR-ja ose nëse nuk i dorëzon këto të dhëna për 2 vite radhazi për kontratat me objekt zhvillimin e akuakulturës;
f) ka cenuar rëndë mjedisin;
g) me pushimin së ekzistuari/mbarimin e personit fizik/juridik, të cilit i është dhënë e drejta e ushtrimit të aktivitetit të peshkimit ose akuakulturës, në objektin ujor përkatës;
h) nëse pas nënshkrimit të kontratës, vërtetohet me fakte, se e drejta e zhvillimit të aktivitetit është dhënë në bazë të të dhënave jo të sakta dhe fakteve të pavërteta;
i) personi fizik ka ndërruar jetë dhe asnjë prej trashëgimtarëve të tij ligjor nuk ka paraqitur kërkesë për kalimin e detyrimeve që rrjedhin nga kontrata, brenda 60 ditëve;
j) nuk ka respektuar zonën e caktuar për zhvillimin e aktivitetit të përcaktuar në këtë kontratë.
2. Në rast se, nga struktura të tjera shtetërore merren vendime me rëndësi strategjike, të cilat bien ndesh me aktivitetin në sipërfaqet objekt kontrate, kontrata e peshkimit/akuakulturës revokohet, pa asnjë detyrim për palët kontraktuese. 
3. Kontrata që ka për objekt zhvillimin e akuakulturës zgjidhet sipas nenit 21, të ligjit nr. 103/2016, “Për akuakulturën”, të ndryshuar.

Neni 9
Modifikimi i kontratës

1. Si rregull i përgjithshëm, modifikime në këtë kontratë nuk lejohen. 
2. Në raste të veçanta, kur janë verifikuar implikime të rënda në mjedis apo në rastet e shfaqjes së sëmundjeve që rezultojnë nga përdorimi i pajisjeve të përdorura, të përcaktuara në kontratë, çdo modifikim lejohet vetëm pas miratimit me shkrim nga të dyja palët dhe përpilimit të aneks-kontratës përkatëse shtesë.

Neni 10
Sanksionet

Për çdo konstatim të shkeljeve të dispozitave të kësaj kontrate, zbatohen dispozitat ligjore në fushën e peshkimit dhe akuakulturës me masën e gjobës dhe/ose me prishjen e kontratës.

Neni 11
Komunikimi

1. Çdo komunikim midis palëve për problemet që rrjedhin nga zbatimi i kësaj kontrate do të bëhet me shkrim në këto adresa:
a) Subjekti _____________________________________
Adresa: ________________________________________
Adresa email/tel./fax: _____________________________
Administratori ose përfaqësuesi: _____________________
b) Ministria e Bujqësisë dhe Zhvillimit Rural
Adresa: bulevardi “Dëshmorët e Kombit”, nr. 2, Tiranë
Tel./Fax: 35522667545
Web: www.Bujqesia.gov.al
2. Njoftimi do të ketë efekt sapo të dorëzohet.

Neni 12
Mosmarrëveshjet

1. Kjo Kontratë interpretohet në përputhje me legjislacionin shqiptar. Çdo mosmarrëveshje e lindur, në lidhje me zbatimin e kësaj kontrate, zgjidhet me mirëkuptim ndërmjet palëve, duke arritur në një marrëveshje të pranueshme pa cenuar vlerat, afatet, kushtet teknike, sanksionet dhe gjobat.
2. Në të kundërt palët mund t’i drejtohen Gjykatës Administrative të Shkallës së Parë, në territorin brenda të cilit shtrihet objekti ujor për të cilin Subjekti ka fituar këtë të drejtë.

Neni 13
Hyrja në fuqi

Kjo kontratë hyn në fuqi në ditën e nënshkrimit të saj nga palët kontraktuese. 

Neni 14
Të tjera

Kjo kontratë hartohet në gjuhën shqipe dhe nënshkruhet nga palët në 4 (katër) kopje të barasvlershme, nga të cilat një kopje e mban Subjekti.

